
న్యూయార్క్, జనవరి28: ఆమె తెలుగు రాష్ట్రంలో జన్మించారు.. 30 ఏళ్ల క్రితమే తల్లిదండ్రులతో కలిసి అమెరికా వెళ్లారు. అక్కడే చదువుకొని అమెరికా పౌరసత్వం కూడా పొందారు. అయినా ఇంట్లోనుంచి బయట అడుగుపెడితే ఆమెకు పోలీసుల తనిఖీలు తప్పడంలేదు. షారుఖ్ ఖాన్ నటించిన ‘స్వదేశ్’ సినిమాకు ప్రేరణ అయిన పిల్లలమర్రి అరవింద.. అమెరికాలోని మేరీల్యాండ్ రాష్ట్రంలో బెల్ ఎయిర్ ప్రాంతంలో 30 ఏళ్లుగా నివసిస్తున్నారు. గత ఏడాది డిసెంబరు 21న తన ఇంటికి సమీపంలోని స్నేహితుల ఇంటికి వెళ్లేందుకు బయటకు వచ్చారు. ఆ సమయంలో పోలీసులు ఆమెను అడ్డుకుని ఇమ్మిగ్రేషన్ వివరాలను చెప్పాలంటూ ప్రశ్నించారు.‘‘ ఎందుకు ఇక్కడ తిరుగుతున్నారు? మీ గుర్తింపు కార్డు చూపించండి’’ అని నిలదీశారు. దీనికి అరవింద సమాధానమిస్తూ ఎందుకు చెప్పాలి అని ప్రశ్నించగా తమకు వచ్చిన ఫోన్ ఆధారంగా సోదా చేస్తున్నామని చెప్పారు. చట్టవిరుద్ధంగా ఇక్కడ నివసిస్తున్నారా అని అడిగారు. చివరకు కంప్యూటర్లో ఆమెకు సంబంధించిన వివరాలను సరిచూసుకున్న తర్వాత అరవిందను వదిలిపెట్టారు. అప్పుడు ఆమె ఇంట్లోకి వెళ్లారు. ఇదే విషయంపై ఆమె స్పందిస్తూ ప్రజా భద్రత కోసం పౌరహక్కులను పణంగా పెట్టనవసరంలేదని పేర్కొన్నారు. తన రంగు వల్లే ఇటువంటి ఉదంతం చోటుచేసుకుని ఉంటుందని ఆమె వ్యాఖ్యానించారు.

neuark, janavari28: aame telugu rashtramlo janminchaaru.. 30 ella kritame tallidandrulato kalisi america vellaaru. akkade chaduvukoni america pourasatvam kuudaa pondaaru. aina intloonunchi bayata adugupedithe aameku polisula tanikheelu tappadamledu. sharukh khan natinchina ‘swadesh’ sinimaaku prerana ayina pillalamarri aravinda.. americaloni mariland rashtramlo bel air praantamlo 30 ellugaa nivasistunnaaru. gatha edaadi disembaru 21na tana intiki sameepamloni snehitula intiki vellenduku bayataku vachaaru. aa samayamlo poliisulu aamenu addukuni immigration vivaraalanu cheppaalantuu prasninchaaru.‘‘ enduku ikkada tirugutunnaru? mee gurtimpu kaardu choopinchandi’’ ani niladeesaaru. deeniki aravinda samaadhaanamistuu enduku cheppali ani prasninchagaa tamaku vachina fon aadhaaramgaa soda chestunnamani cheppaaru. chattaviruddhamgaa ikkada nivasistunnara ani adigaaru. chivaraku computerlo aameku sambandhinchina vivaraalanu sarichusukunna tarvaata aravindanu vadilipettaaru. appudu aame intloki vellaaru. ide vishayampai aame spandistuu praja bhadrata kosam pourahakkulanu panamgaa pettanavasaramledani perkonnaru. tana rangu valle ituvanti udantam chotuchesukuni untundani aame vyaakhyaaninchaaru.